text: Heste brændte inde: 23-årig erkender brandstiftelse
  16 november 2017 kl. 15.53
  Syd- og Sønderjyllands Politi har sigtet en 23-årig mand for at sætte ild til en gård.
  En 23-årig mand fra Vejen-området erkender, at han har sat ild til en gård ved Ørsted nær Sommersted.
  Branden fandt sted natten til den 17. oktober, hvor flere bygninger udbrændte og to heste omkom. Gårdens to beboere og en gæst blev sent til observation for røgforgiftning.
  Syd- og Sønderjyllands Politi fandt beviser mod den 23-årige i forbindelse med efterforskningen af en anden sag, hvor han allerede er fængslet. Det drejer sig om efterforskningen af et røveri mod en taxachauffør på parkeringspladsen ved Rema 1000 i Vejen.
  Efter røveriet kørte han mod sin hjemmeadresse, og det var her, han satte ild til gården. Det udtaler politikommisær Henrik Thrane Jensen, lokalpolitiet i Vejen, til TV SYD.
  Politiet anser nu branden for opklaret.
  